dahil sa pangyayaring ito at dahil din naman sa kaniyang pagsusumigasig sa pag aaral ay nagtamo siya ng mga sobresaliente at medalla pa ng taong iyon. sa nakitang ito, si kapitang tiago, na mula nang magmonha ang anak ay may pagkamuhi na sa mga praile, sa isang sandaling masaya, ay inudyukan siyang lumipat sa ateneo municipal, na noon ay lubhang nababantog. isang bagong mundo ang nahayag sa kaniyang mga mata, isang paraan sa pag aaral na hindi man niya nahinala na makikita sa paaralang iyon. liban sa ilang bagay na walang malaking kabuluhan at ilang bagay na walang kapararakan ay hinangaan ang patakarang sinusunod doon sa pagtuturo at lubos ang kaniyang pagkilala ng utang na loob sa pagsusumakit ng mga guro. napapaluha siya kung minsan at naaalaala ang apat na taong nakaraan na dahil sa kakulangan sa magugugol ay hindi siya nakapasok doon.